Mamlakat hukumatidagi yuqori lavozimlarda tayinlovlar amalga oshirildi. Foto: Reuters Buyuk Britaniya sobiq bosh vaziri Devid Kemeron tashqi ishlar vaziri etib tayinlandi. Bu haqda Britaniya hukumati xabar berdi. Sobiq tashqi ishlar vaziri Jyeyms Kleverli ichki ishlar vaziri etib tayinlandi. Britaniya hukumatidagi kadrlar o‘zgarishi Buyuk Britaniya Ichki ishlar vazirligining sobiq rahbari Suella Braverman ishdan bo‘shatilishi ortidan yuz berdi. U The Times gazetasida shov-shuvli maqola yozdi, jumladan, Falastin tarafdorlari namoyishida politsiyaning harakatlarini tanqid qildi. Devid Kemeron 2010-2016 yillarda Buyuk Britaniya bosh vaziri bo‘lgan. Uning rahbarligida mamlakatning Yevropa Ittifoqidan chiqishi haqida muhokama boshlandi, yakunda Buyuk Britaniya aholisi Brexit uchun ovoz berdi. Shu bilan birga, Kemeronning o‘zi Britaniyaning Yevropa Ittifoqidagi a’zoligini saqlab qolish tarafdori bo‘lgan va referendumning ertasigayoq iste’foga chiqdi. Uning o‘rnini Tereza Mey egalladi.